રાહતની વાત એ છે કે માત્ર ભક્તમંડળી માટે જ બનતી ફિલ્મોથી થોડી અલગ એવી આ ‘ફૅન’માં શાહરુખે પોતાના કમ્ફર્ટ ઝોનમાંથી બહાર આવીને કશુંક અલગ કરવાનો પ્રયત્ન કર્યો છે. બન્ને રોલમાં શાહરુખ કોઈ પાત્રમાં હોય એવું લાગે છે, ઈવન કિંગ ખાનનું વાદળ સતત મંડરાતું રહેતું હોવા છતાં. દર વખતે શાહરુખ હાય હાય બ્રિગેડ તેના નામના છાજિયા કૂટવા માટે કોઈ ને કોઈ મુદ્દા શોધી જ કાઢે છે. આ વખતે એવું થયું નથી. બલકે ખુદ શાહરુખે પોતાના વિરોધીઓને સળી કરી લીધી છે. ફિલ્મમાં એક ઠેકાણે ડાયલૉગ પણ છે, ‘કમાલ કે દોગલે ફૅન હૈં. એક તરફ ઉસકી ફિલ્મોં કો ગાલી દેતે હૈં, ફિર ઉસકે બંગલે કે સામને ફોટો ખીંચવાને આ જાતે હૈં.’